Titi Lvcreti Cari *De* *Rervm* *Natvra* liber i

Aeneadum genetrix, hominum divomque voluptas,  
alma Venus, caeli subter labentia signa  
quae mare navigerum, quae terras frugiferentis  
concelebras, per te quoniam genus omne animantum  
concipitur visitque exortum lumina solis:                5  
te, dea, te fugiunt venti, te nubila caeli  
adventumque tuum, tibi suavis daedala tellus  
summittit flores, tibi rident aequora ponti  
placatumque nitet diffuso lumine caelum.  
…

te sociam studeo scribendis versibus esse,  
quos ego de rerum natura pangere conor                25  
Memmiadae nostro, quem tu, dea, tempore in omni  
omnibus ornatum voluisti excellere rebus.  
quo magis aeternum da dictis, diva, leporem.  
effice ut interea fera moenera militiai  
per maria ac terras omnis sopita quiescant;                30  
nam tu sola potes tranquilla pace iuvare  
mortalis, quoniam belli fera moenera Mavors  
armipotens regit, in gremium qui saepe tuum se  
reiicit aeterno devictus vulnere amoris,  
atque ita suspiciens tereti cervice reposta                35  
pascit amore avidos inhians in te, dea, visus  
eque tuo pendet resupini spiritus ore.  
hunc tu, diva, tuo recubantem corpore sancto  
circum fusa super, suavis ex ore loquellas  
funde petens placidam Romanis, incluta, pacem;                40  
nam neque nos agere hoc patriai tempore iniquo  
possumus aequo animo nec Memmi clara propago  
talibus in rebus communi desse saluti.

Liber II

Cuius, uti memoro, rei simulacrum et imago

ante oculos semper nobis versatur et instat.

contemplator enim, cum solis lumina cumque

inserti fundunt radii per opaca domorum: 115

multa minuta modis multis per inane videbis

corpora misceri radiorum lumine in ipso

et vel ut aeterno certamine proelia pugnas

edere turmatim certantia nec dare pausam,

conciliis et discidiis exercita crebris; 120

conicere ut possis ex hoc, primordia rerum

quale sit in magno iactari semper inani.

Liber III

Nil igitur mors est ad nos neque pertinet hilum, 830

quandoquidem natura animi mortalis habetur.

et vel ut ante acto nihil tempore sensimus aegri,

ad confligendum venientibus undique Poenis,

omnia cum belli trepido concussa tumultu

horrida contremuere sub altis aetheris auris,

in dubioque fuere utrorum ad regna cadendum

omnibus humanis esset terraque marique,

sic, ubi non erimus, cum corporis atque animai

discidium fuerit, quibus e sumus uniter apti,

scilicet haud nobis quicquam, qui non erimus tum, 840

accidere omnino poterit sensumque movere,

non si terra mari miscebitur et mare caelo.